Et sammentræf af uheldige omstændigheder fremkaldte onsdag aften en voldsom eksplosion i en lejlighed på Provst Dreslersvej  i Frederikshavn. Ved et lykketræf slap en kvinde, der befandt sig i lejligheden uden fysiske skader.

En kvinde slap uskadt fra en kraftig eksplosion i en lejlighed kort efter klokken 21 onsdag på Provst Dreslersvej  i Frederikshavn. Eksplosionen i lejligheden på 2. sal var så kraftig, at den blæste vinduer ud i begge side af bygningen. Kvinden befandt sig på eksplosionstidspunktet i køkkenet, og hun slap tilsyneladende uden fysiske skader, oplyser indsatsleder ved Nordjyllands Beredskab Thomas Dybro. Ambulancen tog hende dog for en sikkerheds skyld med til observation på sygehuset efter den voldsomme oplevelse. Hun var alene i lejligheden, da hendes mand var på arbejde, fortæller indsatslederen. - Det er helt surrealistisk, at hun kan slippe uskadt. Vinduerne var jo blæst ud, men samtidig kunne man se en Ikea-reol stå lige ved siden af vinduesåbningen uberørt af eksplosionen. Det er virkelig en speciel situation, siger Thomas Dybro . Samtlige vinduer er blæst ud, i nogle tilfælde med vinduesrammen, andre hænger delvis i karmen. Der var ingen ildløs, da brandfolkene efter kort tid nåede frem, så de kunne koncentrere sig om at hjælpe med den umiddelbare oprydning, lyder det fra indsatslederen. Årsagen til eksplosionen skal endelig fastlægges af politiets teknikere og er ikke offentliggjort ved redaktionens slutning onsdag aften. Men indsatsleder ved bedredskabet Thomas Dybro understreger, der ikke er tale om en situation, de øvrige beboere behøver at være nervøse ved. - Det var simpelthen et sammenspil af uheldige omstændigheder, siger han.